钦定古今图书集成/历象汇编/乾象典/第060卷 > 路史史皇氏仰观奎星圆曲之势而刱文字
## 钦定古今图书集成/历象汇编/乾象典/第060卷 > 路史史皇氏仰观奎星圆曲之势而刱文字

《竹书纪年》：黄帝轩辕氏母曰附宝，见大电绕北斗枢
星，光照郊野，感而孕，二十五月而生帝于寿丘。
《河图始开图》，黄帝名轩，北斗黄帝之精，母，地祇之女，
附宝之郊野，大电绕斗枢星耀感，附宝生轩胸，文曰
“黄帝子。”

《路史》：“轩辕黄帝以土德称王，时有黄星之祥。”

《通鉴前编》：“黄帝既受《河图》，命鬼臾蓲占星，于是乎有
星官之书。”

《玉堂鉴纲》：“黄帝命邑夷法斗之周旋，魁方杓直以携
龙角，作大辂以行四方，由是车制备，服牛乘马，引重
致远而天下利矣。”

《竹书纪年》：“帝挚少昊氏，母曰女节，见星如虹，下流华
渚，既而梦接意感，生少昊，登帝位。”

《路史》：“少昊氏行二十有八宿而民事定。”〈注〉《天祐紫薇
经》云：“少昊明二十八宿，颛顼立九寺、九卿，以应上象
也。”

《竹书纪年》：“帝颛顼高阳氏，母曰女枢，见瑶光之星，贯
月如虹，感己于幽房之宫，生颛顼于若水。”

蔡邕《独断》：“帝喾有四妃，以象后妃四星。其一明者为
正妃，三者为次妃也。”

《群碎录》：“参，商高辛氏二子，阏伯、实沈，日相征伐。帝乃
迁阏伯于商丘，主辰；迁实沈于大夏，主参。”故辰为商
星，昏见，参为晋星，晓见，二星昼夜不相见。

《拾遗记》：“尧登位三十年，有巨查浮于西海，查上有光，
夜明昼灭，海人望其光，乍大乍小，若星月之出入，名
曰贯月查，亦谓挂星查。”

《继古藂编》尧韭于《本草》，不知所以名之之义。后见《典
术》曰：“圣王之仁，功济天下者尧也。天星降精于庭为
韭，感百阴为菖蒲焉。”

《史记五帝本纪》：“舜乃作璿玑玉衡，以齐七政，遂类于
上帝，禋于六宗。”〈注〉昊天上帝，谓天皇大帝，北辰之星，
六宗、司中、司命、文昌、第五、第四星，风师箕星，雨师毕
星也。

《竹书纪年》：“帝禹，夏后氏母曰修己，出行见流星贯昴，
梦接意感，既而吞神珠，修己背剖而生禹于石纽。”
《尚书·帝命期》：“禹白帝精，以星感修己，山行见流星，意
感栗然，生姒戎文禹。”

《刀剑录》：“夏禹子帝启，在位十年。以庚戌八年铸一铜
剑，长三尺九寸，后藏之秦望山，腹上勒二十八宿文
有背面，面文为星辰，背记山川日月。”

《博物志·神仙传》曰：“说上据辰尾为宿，岁星降为东方
朔，傅说死后有此宿。东方生，无岁星。”

《魏书释老志》：“佛者，本号释迦文，即天竺迦维卫国王
之子。初释迦于四月八日夜，从母左胁而生，时当周
庄王九年。春秋鲁庄公七年夏四月，恒星不见夜明”
是也。

《路史》：小昊氏后有李氏五世孙。乾元杲为周上御史，
取洪氏曰“婴敷，感飞星而震。十有二年，副左而生儋。”
《江南通志》：凤阳府“流星圜，在亳州东大静宫南，有星
突流于园，老子因而诞生。见《碑记》。”

《孝经援神契》：“孔子制作《孝经》，使七十二子向北辰罄
折，使曾子抱《河》《洛》事北向”，孔簪缥笔，衣绛单衣，向北
辰而拜。

《史记·郑世家》：“郑使子产于晋，问平公疾。平公曰：‘卜而
曰：‘实沈台骀为’’？”“史官莫知，敢问。”对曰：“高辛氏有二
子，长曰阏伯，季曰实沈，居旷林，不相能也，日操干戈，
以相征伐。后帝勿臧，迁阏伯于商丘，主辰，商人是因，
故辰为商星。迁实沈于大夏，主参，唐人是因，服事夏
商。其季世曰唐叔虞，当武王邑，姜方娠大叔，梦帝谓
己，余命而子曰虞，乃与之唐，属之参，而蕃育其子孙。
及生，有文在其掌曰虞，遂以命之。及成王灭唐，而国
大叔焉，故参为晋星。由是观之，则实沈参神也。”
《吕子察贤篇》：“宓子贱治单父，弹鸣琴，身不下堂，而单
父治。巫马期以星出，以星入，日夜不居，以身亲之，而
单父亦治。巫马期问其故于宓子，宓子曰：‘我之谓任
人，子之谓任力。任力者故劳，任人者故逸’。”

《吹剑录》：伯乐姓孙名阳，伯乐星掌天马，阳善御，故名
焉。同时九方歅亦善相马，《列子》谓“九方皋。”

《春秋文曜钩》：楚有苍云如霓，围轸七蟠，中有荷斧之人，向轸而蹲，于是楚唐史画遗灰而云灭。故曰：“唐史
之策，上灭苍云。”

《吴越春秋》：伍员奔吴至江，江中有渔父，乘船溯水而
上，子胥呼之曰：“渔父渡我。”父乃渡之千浔之津，胥乃
解百金之剑以与渔者，剑中有七星。

范蠡《观天文》，拟法，于紫宫筑作小城，周千一百二十
一步一，圆三方。

《史记越王勾践世家》：朱公居陶，中男杀人囚于楚，告
其少子往视之。朱公长男固请欲行，朱公不得已而
遣长子为书一封，遗故所善庄生。曰：“至则进千金于
庄生所，听其所为，无与争事。”长男发书，进千金，如其
父言。庄生入见楚王，言：“某星宿某，此则害于楚，独以
德为，可以除之。”楚王乃使使者封三钱之府。楚贵人
惊告朱公长男曰：“王且赦”朱公长男以为赦弟固当
出也，重千金，虚弃庄生，无所为也。乃复见庄生，取金
持去。庄生羞为儿子所卖，乃入见楚王曰：“臣前言某
星事，王言欲以修德报之。今臣出，道路皆言陶之富
人朱公之子杀人囚楚，其家多持金银赂王左右，故
王非能恤楚国而赦，乃以朱公子故也。”楚王大怒，论
杀朱公子。明日遂下赦令。

《河图稽命征》：“帝刘季，日角戴北斗胸，龟背龙眼，长七
尺八寸，明圣而宽仁。”

《春秋佐助期》萧何禀昴星而生。

《西京杂记》：戚夫人侍儿贾佩兰，后出为扶风人段儒
妻。说：“在宫内时，八月四日出雕房北户竹下围碁，胜
者福，负者疾病，取丝缕就北辰星求长命，乃免。”
《云笈七签裴君传》：“裴君字元仁，右扶风夏阳人也。以
汉孝文帝二年生，尝于四月八日诣佛图道人支子
元者，年一百七十岁，见君而叹曰：‘吾善相人，莫如尔
者。子目中珠子正似北斗瑶光星，自背以下，象如河
魁，既有贵爵，又当神仙’。”

《岁时记》按《世王传》曰：“窦后少小头秃，不为家人所齿。
七月七日夜，人皆看织女，独不许后出，有光照室，为
后之瑞。”

《搜神记》：蜀郡张宽字叔文，汉武帝时为侍中，从祀甘
泉，至渭桥，有女子浴于渭河，乳长七尺。上怪其异，遣
问之，女曰：“帝后第七车者，知我所来。”时宽在第七车，
对曰：“天星主祭祀者，斋戒不洁则女人见。”

《洞冥记》：武帝尝见彗星，东方朔折指星之木以授帝，
帝以木指彗星，星寻则没也。星出之夜，野兽皆鸣，别
说谓之“兽鸣星。”

《独异志》：“海若居海岛，每至八月，即有流傞过，如是累
年不失期。”人赍粮，乘槎而往，及至一处，见有人饮
牛于河，又见织女问其处，饮牛之父曰：“可归问蜀严
君平当知之。”其人归诣君平，君平曰：“某年月日有客
星犯斗牛，计时即汝也。”其人乃知，流槎至天津。
《云笈七签》：花斗九星，七见二隐。汉相国霍光家有典
衣奴子，名还车，忽见二星在斗中，光明非常，乃拜而
还，遂得增年六百。

《汉书息夫躬传》：“躬归国，未有第宅，寄居丘亭。奸人为
侯，家富，常夜守之。躬邑人河内掾贾惠往过躬，教以
祝盗，方以桑东南指枝为匕，画北斗七星其上。躬夜
自披发，立中庭，向北斗，持匕招指祝盗。人有上书言
躬怀怨恨，非笑朝廷所进，候星宿，视天子吉凶，与巫
同祝诅。上遣侍御史廷尉监逮躬，系雒阳狱，欲掠问”
躬躬仰天大謼，因僵仆。吏就问，云“咽已绝，血从鼻耳
出”，食顷死。

刘向《孝子图》：前汉董永，千乘人，少失母，独养父。父亡
无以葬，从人贷钱一万。葬父毕，将往为奴，于路逢一
妇人，求为永妻，永遂将妇人至钱主，主问永妻曰：“何
能？”妻曰：“能织耳。”主曰：“为我织千疋绢，即放尔夫妻。”于
是索丝，十日之内千疋绢足。主惊，遂放夫妇二人而
去。行至本相逢处，乃谓永曰：“我是天之织女，感君至
孝，天使我偿之。今君事了，不得久停。”语讫，云雾四垂，
忽飞而去。

《后汉书严光传》：帝引光入，论道旧故，相对累日。帝从
容问光曰：“‘朕何如昔时’？对曰：‘陛下差增于往’。”因共偃
卧，光以足加帝腹上。明日，太史奏客星犯御座甚急。
帝笑曰：“朕故人严子陵共卧耳。”

《古今注》：“汉明帝时，太子舍人，作歌诗四章，以赞太子
之德。三日星重耀。”

《诚斋杂记》：“张道陵母梦天人自魁星中以蘅薇香授
之，遂感有孕。”

《后汉书李郃传》：“郃字孟节，汉中南郑人也。父颉，以儒
学称，官至博士。郃袭父业，游太学，通《五经》，善河洛风
星，外质朴，人莫之识。县名，署幕门候吏。和帝即位，分
遣使者，皆微服单行，各至州县，观采风谣。使者二人
当到益部，投郃候舍。时夏夕露坐，郃因仰观问曰：‘二
君发京师时，宁知朝廷遣二使邪’？二人默然，惊相视”
曰：“不闻也。”问何以知之？郃指星示云：“有二使星向益
州分野，故知之耳《异苑》：陈仲弓从诸子侄造荀季和父子，于时德星聚，
太史奏五百里内有贤人聚。

《后汉书杨震传》：“震中子秉，延熹七年南巡，行至南阳，
诏书多所拜除。秉谏曰：臣闻先王建国，顺天制官，太
微积星，名为郎位，入奉宿卫，出牧百姓。顷者，道路拜
除，恩加隶竖，爵以货成，化由此败。”

《豫章列士传》：“周腾字叔达，为御史。桓帝欲南郊，平明
出，叔达仰首曰：‘王者象星，今宫中宿策马星不出动，
帝何出焉’？四更，皇子卒遂止。”

《缃素杂记》：“汉以宫殿多灾，术者言天上有鱼尾星，宜
为其象，冠于屋以禳之。”今亦有。自唐以来，寺观旧殿
宇，尚有为飞鱼形尾上指者。

《拾遗记》：任末年十四时，每言：“人而不学，则何以成？或
依林木之下，削荆为笔，刻树汁为墨，夜则映星望月，
暗则缚麻蒿以自照。”

《英雄记》钞：太祖制酒禁，而孔融书啁之曰：“天有酒旗
之星，地列酒泉之郡，人有旨酒之德，故尧不饮千锺，
无以成其圣。”

《拾遗记》：“沛国有黄麟，见于戊己之地，皆土德之嘉瑞。
乃修戊己之坛，黄星炳夜。又起昴毕之台，祭祀之星，
魏之分野，岁时修祀焉。”

《搜神记》：管辂至平原，见赵颜貌主夭亡，颜父乃求辂
延命，辂曰：“子归觅清酒鹿脯一斤，卯日刈麦。地南大
桑树下有二人围碁，但酌酒置脯，饮尽更斟，以尽为
度。若问汝，汝但拜之勿言，必合有人救汝。”颜依言而
往，果见二人围碁，颜置脯斟酒于前，其人贪戏，但饮
酒食脯不顾数巡，北边坐者忽见颜在，叱曰：“何故在
此？”颜惟拜之。南面坐者语曰：“适来饮他酒脯，宁无情
乎？”北坐者曰：“文书已定。”南坐者曰：“借文书看之。”见赵
寿止可十九岁，乃取笔挑上，语曰：“救汝至九十年活。”
颜拜而回管语颜曰：“天助子，且喜得增寿。”北边坐人
是北斗，南边坐人是南斗。南斗注生，北斗注死。凡人
受胎，皆从南斗过北斗，所有祈求，皆向北斗。

《风土记》：“七月七日，其夜洒扫于庭，露施儿筵，设酒脯
时果，散香粉于河鼓织女，言此二星神尝会，守夜者
咸怀私愿，或云见天汉中有奕奕正白气，有耀五色，
以此为征应，见者便拜而愿，乞富乞寿，无子乞子，唯
得乞一，不得兼求，三年乃得言之，颇有受其祚者。”
《晋书·毛宝传》：“祖约遣祖焕桓抚，欲袭湓口，陶侃使宝
行”宝军悬兵少，器仗滥恶，大为焕、抚所破，夜奔船所
百馀里，望星而行。

《习凿齿传》：桓温有大志，追蜀人知天文者，至夜执手
问国家祚运修短，答云：“世祀方永。”温疑其难言，乃饰
辞云：“如君言，岂独吾福，乃苍生之幸。然今日之语，自
可令尽，必有小小厄运，亦宜说之。”星人曰：“太微紫征
文昌三宫，气候如此，决无忧虞，至五十年外不论耳。”
温不悦乃止。

《桓元传》：“元字敬道，大司马温之孽子也。其母马氏尝与
同辈夜坐于月下，见流星坠铜盆水中，忽如二寸火
珠，冏然明净，竞以瓢接取。马氏得而吞之，若有感，遂
有娠。”

《谢敷传》：“敷字庆绪，会稽人也。性澄静寡欲，入太平山
十馀年。镇军郄愔召为主簿，台征博士，皆不就。初，月
犯少微，少微一名处士星”，占者以隐士当之。谯国戴
逵有美才，人或忧之。俄而敷死，故会稽人士以嘲吴
人云：“吴中高士，便是求死不得死。”

《后赵录》：青龙元年正月，石闵欲灭二石之号，议曰：“孔
子曰：‘易姓而王，七月者七十有三，国继赵李，谶书炳
然。且德星镇卫，宜改号大魏，易姓李氏’。”

《南齐书虞愿传》：“明帝性猜忌，星文灾变，不信太史，不
听外奏。敕灵台知星二人给愿常直内省，有异先启，
以相检察。”

《北史崔浩传》：“浩父疾笃，乃翦爪截发，夜在庭中，仰祷
斗极，为父请命，求以身代。”

《魏书陈奇传》：“奇初被召，夜梦星坠压脚，明而告人曰：
星则好风，星则好雨。梦星压脚，必无善征，但时命峻
切，不敢不赴耳。”

《北齐书神武本纪》：“神武自队主转为函使，常梦履众
星而行，觉而内喜。”

《高阿那肱传》：武平四年，令其录尚书事，又总知外兵
及内省机密。尚书郎中源师尝谘肱云：“龙见当雩。”问
师云：“何处龙见，作何物颜色？”师云：“此是龙星，见须雩
祭，非是真龙见。”肱云：“汉儿强知星宿。”其墙面如此。
《酉阳杂俎》：武攸绪，天后从子，年十四，潜于长安市中
卖卜，一处不过五六日，因徙升中岳，遂隐居服赤箭
茯苓，晚年肌肉始尽，目有紫光，昼见星月。

僧一行博览无不知，尤善于数，钩深藏往，当时学者
莫能测。幼时家贫，邻有王姥，前后济之数十万。及一
行开元中承上敬遇，言无不可，常思报之。寻王姥儿
犯杀人罪，狱未具，姥访一行求救，一行曰：“姥要金帛，

浑天寺中工役数百，乃命空其室内，徙大瓮于中。又
密选常住奴二人，授以布囊，谓曰：“某坊某角有废园，
汝向中潜伺，从午至昏，当有物入来，其数七，可尽掩
之，失一则杖汝。”奴如言而往。至酉后，果有群豕至，奴
悉获而归。一行大喜，令寘瓮中，覆以木盖，封以六一
泥，朱题梵字数寸，其徒莫测。诘朝，中使叩门，急召至
便殿。元宗迎问曰：“太史奏昨夜北斗不见，是何祥也？
师有以禳之乎？”一行曰：“后魏时失荧惑，至今帝车不
见。古所无者，天将大警于陛下也。夫匹妇匹，夫不得
其所，则陨霜赤旱。盛德所感，乃能退舍。感之切者，其
在葬枯出系乎释门。以瞋心坏一切善，慈心降一切
魔。如臣曲见，莫若大赦天下。”元宗从之。又其夕，太史
奏：“北斗一星见，凡七日而复。”成式以此事颇怪，然大
传众口，不得不著之。

《续博物志》：“明皇获二十七仙王像于宁州罗川县金
华洞，奇伟异状，各各不同。内有心星一座，甚美，手板
复有明致御名。其地属互可思庄，其人已百岁，后置
真宁观，改罗川为真宁县。今有王像图传于世。”
《开元天宝遗事》：“帝与贵妃每至七月七日夜，在清华
宫游宴。时宫女辈陈瓜花酒馔，列于庭中，求恩于牵
牛、织”女星也。

宫中以锦结成楼殿，高百尺，上可以胜数十人。陈以
瓜果酒炙，设坐具以祀牛女二星。嫔妃各以九孔针、
五色线，向月穿之，过者为“得巧之候。”动清商之曲，宴
乐达旦。士民之家皆效之。

《云仙杂记》：杜子美十馀岁，梦人令采文于康水，觉而
问人，此水在二十里外，乃往求之，见鹅冠童子告曰：
“汝本文星典吏，天使汝下谪为唐世文章，海九云诰
已降，可于豆垄下取。”甫依其言，果得一石，金字曰：“诗
王本在陈芳国，九夜扪之麟篆热，声振扶桑享天福。”
后因佩入葱市，归而飞火满室，有声曰：“邂逅秽吾，令
汝文而不贵。”

《大唐新语》：尹伊尝因坊州司户尚药局牒省索杜若
省符，下坊州供送，伊判之曰：“坊州本无杜若，天下共
知省符忽有此科，应由谢脁诗误。华省曹郎如此判，
岂不畏二十八宿，向下笑人。”由是知名。改补雍州司
法。

《云仙杂记》：“郑广文屋室破漏，自下望之，窍如七星。”
《唐书王𫟹传》：“天宝八载，方士李浑上言，见太白老人
告《玉版秘记》事。帝诏𫟹按其地求得之，因是群臣奉
上帝号。”

《南楚新闻》：李泌谓肃宗曰：“臣绝粒无家，禄位茅土，皆
非所欲。收复京师，但枕天子膝，一觉，使司天奏有客
星犯帝座足矣。”

《云溪友议》。太仆韦卿觐，欲求夏州节度使。有巫者知
其所希，忽诣韦门曰：“某善祷祝星神，凡求官职者，必
能应之。”韦不知其诈伪，令择日夜深，于中庭备酒果
香烛等。巫者乘醉而至，请韦自书官阶一道，虔启于
醮席。既得手书官衔，仰天大叫曰：“韦觐有异志，令我
祭天。”韦公合族拜曰：“乞山人无以此言，百口之幸也。”
凡所翫用财物悉与之。

《本事诗》：崔曙进士，作明堂火珠诗，续帖曰：“夜来双月
满，曙后一星孤。”当时以为警句。及来年曙卒，唯一女
名星星，始悟其自谶也。

《闻见后录》：天下州名俗呼不正者有二：一处州，旧为
括州，唐德宗立，当避其名，适处士星见分野，故改为
处，音楮，今俗误为处所之处矣。

《全唐诗话》：樊素善歌，小蛮善舞，乐天诗有曰：“樱桃樊
素口，杨柳小蛮腰。”至于高年，又赋诗曰：“失尽白头伴，
长成红粉娃。”因为《杨柳词》以托意云：“一树春风万万
枝，嫩于金色软于丝。永丰东角荒园里，尽日无人属
阿谁。”及宣宗朝，国乐唱是词，帝问永丰在何处，左右
具以对。遂命取永丰柳两枝，植于禁中。白感上知，又
为诗云：“一树衰残委泥土，双枝移种植天庭。定知此
后天文里，柳宿光中见两星。”

《酉阳杂俎》：“旧说不见辅星者将死，成式亲故常会修
行，里有不见者，未周岁而卒。”

相传识人星不患疟，成式亲识中识者悉患疟，又俗
不欲看天狱星，有流星入，当披发坐哭之候，星却出，
灾方弭。《金楼子》言：予以仰占辛苦，侵犯霜露，又恐流
星入天牢，方知俗忌之久矣。

“前秀才李鹄，觐于颍川，夜至一驿。才卧，见物如猪者，
突上厅阶。鹄惊走，透后门，投驿厩，潜身草积中，屏息
且伺之。怪亦随至，声绕草积数匝，瞪目相视。鹄所潜
处，忽变为巨星，腾起，数道烛天。鹄左右取烛，索鹄于
草积中，已卒矣。半日方苏，因说所见，未旬，无病而死。”
《云仙杂祀》：“孙愿夜行横塘，见池中大鱼映月吸水，移”
时不去。池外数步有一小坎，正涵北斗，有虾蟆数十，
共来饮啜，愿异之。明日，汰池中，惟有一大鲤，身已五
色。复来坎所访求，虾蟆得三足者数十梁邺上元后，忽发变如血，卜曰：“元夜食牛肺，犯天枢。”
巡使夜行祷谢可免。

《摭言》：卫元规酒后忤丁仆射，以书谢曰：“自兹囚酒星
于天狱，焚醉目于秦坑。”

《录异记》：“嘉州夹江令、检校工部尚书朱播尝居官得
疾，四支不能运用，举体沉重，每转侧皆须数人扶舁，
以为风废，药饵攻之未效，忽眼痛且瘇，昼夜烦楚。又
数日，俄而渴，作嗜水及汤饮，不知石斗之量。又数日，
心狂愤愤，若有所睹，赖其沉顿，不能转动。若不然，亦
将披发裸走，无所畏惮矣。旬日之中，四疾相属，风露
之危。期在旦夕矣。”既昼夜不寐。疲倦之极。忽如睡不
睡，见七仙人列坐在前。才长五六寸。求冠服，眉目
髭发，历历分明。五人相倚而坐，二人两畔横坐。播心
自思之：“正坐则有，横坐如何？”忽闻侧畔空中有人应
曰：“既为仙人，无所不可，何怪横坐？”闻讫，亦不见所语
之人，七仙人亦复不见。自此常觉有人为握搦手足，
扪拍背膊，所疾渐损。其日所嗜冷水汤饮，顿减一半。
如是三五日，便能主持公事，祇对宾客，所疾全愈。因
画北斗七星真人供养焉。

《稽神录》：伪吴鄂帅王玙，少为小将，从军围颍州，夜梦
道士告之曰：“旦有流星堕地，能避之，当至将相。”明日
众军攻城，城中矢石如雨，玙仗剑倚栅木而督战。俄
有飞石正中其栅木及玙铠甲皆糜碎，而玙无伤，因
叹曰：“流星正谓尔耶。”由是自负，卒至大官。

《江南野录》：嗣主如南都，既数日，诘旦，殿庭忽见残獐
一脚，视之乃兽食之馀。询宿卫，莫知所以。使往询陈
陶，陶曰：“昨暮乃狼星值日，故尔。”嗣主叹曰：“真鸿儒也。”
陆游《南唐书伍乔传》：乔居庐山国学数年，山中浮屠
梦仰视见一大星，芒色甚异，旁有人指之曰：“此伍乔
星也。”既觉，访得乔，乃倾资奉之，使入金陵举进士。及
试，榜出乔果为首。

《清异录》：“世宗时，水部郎韩彦卿使高丽，卿有一书曰
《博学记》，偷抄之，得三百馀事。今抄天部七事，一屑金
星也。”

《辽史耶律孟简传》：“孟简性颖悟。六岁，父晨出猎，俾赋
《晓天星月诗》，孟简应声而成，父大奇之。”

《湘山野录》：祖宗居潜日，与赵韩王游长安市，时陈抟
乘一骑遇之，下驴大笑，中簪几坠，左手握太祖，右手
挽太宗曰：“可相从市饮乎？”太宗曰：“与赵学究三人并
游，可当同之。”陈睥睨韩王甚久，徐曰：“也得，也得，非渠
不得预此席。”既入酒舍，韩王足疲，偶坐席左，陈怒曰：
“紫薇帝垣一小星，辄据上次，不可斥之，使居席右。”
《渑水燕谈录》：“建隆中，南都一夕星陨如雨点，或大或
小，光彩煜然，未至地而灭。景祐初，忻州夜中星陨极
多，明日视之，皆石闻。今忻民犹有蓄之。”乃知《公羊》。
以“雨星不及地而复”，其说得之。《左氏》以“如雨”而言“与
雨偕”，非也。

《玉壶清话》：景德三年，有巨星见于天氐之西，光芒如
金圆，无有识者。春官正周克明言：“按天箓，荆州占，其
星周伯语曰：‘其色黄金，其光煌煌，所见之国，太平而
昌’。又按《元命苞》，此星一曰德星，不时而出。”时方朝野
多欢，六合平定，銮舆澶渊，凯旋万域，赋敛无横，宜此
星之见也。克明本进士，献文于朝，召试中书，赐上及
第。

《绍兴府志》：“吴仁璧女少能诗，兼明元象阴阳之学。天
圣中，仁璧登进士，居越中，甚贫困。间常徉狂乞于市，
女曰：‘大人慎出入，恐罹网罗’。已而钱武肃王命撰其
母墓铭，仁璧不从，遂被系。女泣曰：‘文星失位，大人其
不免乎’？遂并女沉之东小江，女年十八。”

《渑水燕谈录》：柳三变，景祐末登进士第，少有俊才，尤
精乐章。后以疾更名永，字者卿。皇祐中，久困选，调入
内都，知史甚爱其才，而怜其潦倒。会教坊进新曲《醉
蓬莱》，时司天台奏老人星见，史乘机荐之，仁宗大悦。
《闻见后录》：洛阳楚氏葬龙门之东，尹樊村，凿井，每不
得泉。有术者云：夜以水盛器，见星多者，下有泉。用之
果然。

《天中记》：嘉祐八年冬十一月，京师有道人游十于市，
莫知所从来，貌体古怪，不与常类，饮酒无算，未尝觉
醉。都人士异之，相与諠传。好事者潜图其状。后近侍
达帝，引见赐酒一石，饮及七斗。次日司天台奏“寿星
临帝座，忽失道人所在。”仁宗嘉叹久之。

《湖广通志》：宋曾巩知襄州，朝廷遣使搜水利，各辟三
两选人充勾当公事。巩一日宴诸使者，坐客云：“昨日
大星坠于西南，有声甚厉，又有小星随之。巩曰：‘小星
必天狗下勾当公事也’。”

《梦溪笔谈》：“治平元年，常州日禺时，天有声如雷，乃一
火星，几如月，见于东南。少时而又震一声，移著西南。
又一震，坠在宜兴县民许氏园中，远近皆见火光赫
然照天，许氏藩篱皆为所焚。是时火息，视地中只有
一窍如杯大，极深，下视之，星在其中荧荧然。良久渐
暗，尚热不可近。又久之，发其窍，深三尺馀，乃得一圆石，犹热，其大如拳，一头微锐，色如铁，重亦如之。州守
郑伸得之，送润州府金山寺”，至今匣藏，游人到则发
视。王无咎为《之传》，甚详。

《志林》：“绍圣二年五月望日，敬造真一法酒成，请罗浮
道士邓守安拜奠北斗真君。”将奠，雨作，已而清风肃
然，云气解駮，月星皆见，魁标皆爽。彻奠，阴雨如初。谨
拜首稽首而记其事。

《江西通志》：“南康府德星石，旧云落星，在府南二里湖
中，即层城也。旧传有星坠水，化为石，高五丈许。宋蒋
之奇诗：‘今日湖中石，当年天上星’。”元祐间，敕建禅寺
于上，赐额为“福星龙安院。”

《桯史》：承平时，国家与辽欢盟，文禁甚宽，辂客者往来，
率以谈谑诗文相娱乐。元祐间，东坡寔膺是选，辽使
素闻其名，思以奇困之。其国旧有一对曰“三光日月
星”，凡以数言者，必犯其上一字，于是遍国中，无能属
者。首以请于坡，坡唯唯，谓其介曰：“我能而君不能，亦
非所以全大国之体。”四诗风雅《颂》，天生对也。

晁补之《游新城北山记》：“时九月，天高露清，山空月明，
仰视星斗，皆光大，如适在人上。”

《浙江通志》：“宋林灵素，初名灵噩，字岁昌，永嘉人。政和
三年至京，每侍宴太清楼下，见元祐党籍碑，灵素稽
首。上怪问之，对曰：‘碑上姓名，皆天上星宿，臣敢不稽
首’。因为诗曰：‘苏、黄不作文章客，童、蔡翻为社稷臣。三
十年来无定论，不知奸党是何人’。”上以诗示蔡京，京
惶愧乞出。

《行营杂录》：政和间，求轼墨迹甚锐，人莫知其由。或传
徽宗亲临宝箓宫醮筵，其主醮道流拜章伏地，久之
方起。上诘其故，答曰：“适至上帝所，值奎宿奏事，良久
方毕，始能达其章也。”上叹讶久之，问曰：“奎宿何神为
之，所奏何事？”对曰：“所奏事不可知，为此宿者，即本朝
苏轼也。”上大惊，不惟弛其禁，且欲玩其词翰，一时士
大夫遂从风而靡。

《委巷丛谈》：宋南渡诸将，韩世忠封蕲王，杨沂中封和
王，张俊封循王，俱享富贵之极，而俊复善治生，其罢
兵而归，岁收租米六十万斛。今浙中岂能著此富家
也？绍兴间内宴，有优人作善天文者云：“世间贵官人，
必应星象，我悉能窥之。法当用浑仪，设玉衡，若对其
人窥之，见星而不见其人，玉衡不能卒办，用铜钱一”
文亦可。乃令窥光尧，云“帝星也。”秦师垣，曰：“相星也”；韩
蕲王，曰：“将星也。”张循王，曰：“不见其星。”众皆骇，复令窥
之，曰：“中不见星，只见张郡王在钱眼内坐。”殿上大笑。
俊最多赀，故讥之。

《闻见近录》：“广东老媪江边得巨蚌，剖之得大珠，归而
藏之絮中，夜辄飞去，及晓复还。媪惧失去，以大釜煮
之，至夜有光烛天，邻里惊之，以为火也，竞往赴之，光
自釜出，乃珠也。明日纳于官府，今在韶州军资库。予
尝见之，其大如弹，状如水晶，非蚌珠也。其中有北斗
七星，隐然而见，煮之半枯矣，故郡不敢贡于朝。”
《老学庵笔记》：赵元镇丞相谪朱崖，病亟，自书铭旌云：
“身骑箕尾归天上，气作山河壮本朝。”

《癸辛杂识》：徐子方云：“向到故内观堂，有黑漆厨，内龛
二石，高数尺，其一有南斗六星隐起石上，刻金书‘南
极呈祥’。其阴有北斗七星亦隐起而色白，刻曰‘北斗
降瑞’。及再至杭，则观堂已化为佛寺，此石莫知所在
矣。”

《云南通志》：宋宁宗嘉定十七年，元太祖帖木真征东
印度，至铁桥石门关，前军报有兽一角形如鹿而马
尾，色绿，作人言曰：“汝主宜早还。”左右皆慑，独耶律楚
材曰：“此名角端，盖旄星之精，能四方言语，好生恶杀。
圣人在位，则斯兽奉书而至，且能日驰万八千里，灵
异如鬼神，不可犯也。”帝即回驭。

《笔记》：景定三年，司历者曰：“星有天尾，旅于奎，填与辰
从月后会，四星不相能也。乃季春月朔同轨，其占为
文运不明，天下三十年无好文章。”

谢翱《游石洞夜坐记》三：石洞之游，直抵其顶，山之僧
曰师远者，邀宿寺中。望药壶诸岩，连洞如井，河汉众
星挂其上，小者欲飞，大者欲滴。环视北斗，无见者。以
问远，远云：“诸岩药壶直西北，最高，北斗堕其胁，故经
年未尝一见。独萝阴缺处，见南斗历历，众皆瞻仰叹
异。”

《元史世祖本纪》：“至元五年十月，敕二分二至及圣诞
节日，祭星于司天台。”

《张起岩传》，至元乙酉三月乙亥，太史奏“文昌星明，文
运将兴。”时世祖行幸上京，明日丙子，皇孙降生于儒
州，是夜起岩亦生。其后皇孙践祚，是为仁宗。始诏设
科取士，及廷试，起岩遂为第一人。论者以为非偶然
也。

《成宗本纪》：“至元三十一年五月，祭紫微星于云仙台
小云石海崖。传母廉氏，夜梦神人授以大星，使吞之，
已而有妊，及生，神采秀异。”

褚记室至治元年，玉案山产小赤犬，犬群吠遍野。占云：“天狗坠地为赤犬，其下有大军覆境。”

《诚斋杂记》：蔡州丁氏女精于女红，每七夕祷以酒果，
忽见流星坠筵中，明日瓜上有金梭，自是巧思益进。
《琅嬛记》：“女星傍一小星，名始影”，妇女于夏至夜候而
祭之，得好颜色。“始影南并肩一星，名琯朗，男子于冬
至夜候而祭之，得好智慧。”

《内观日疏》：姚姥住长离桥，十一月夜半大寒，梦观星
坠于地，化为水仙花一丛，甚香美，摘食之，觉而产一
女，长而令淑，有文，因以名焉。观星即女史，在天柱下，
故迄今水仙名女史花，又名姚女花。

《近峰记略》：“元天历戊辰，娄宿降灵，高皇帝以是年生。
至洪武戊寅而娄星复明。洪武元年正月，慧出昴。是
年元运除旧，高皇布新。”是昴宿实应胡星也。正统己
巳，荧惑入南斗，车驾北狩。

《遵闻录》：太祖亲征陈友谅，大战于彭蠡湖，与伯温皆
在御舟，以观将卒搏战。伯温忽跃起大呼，太祖亦惊
起，疑共作乱，见伯温双手麾之，连声呼曰：“难星过，可
更舟。”太祖如其言而更之。坐未半晌，旧舟已为敌炮
击碎矣。

《龙兴慈记》：刑部尚书开济，聪敏明辨，深契圣心。圣祖
一夕不睡，召济曰：“朕欲燕天上二十八宿。”济曰：“臣意
亦然。”曰：“燕何品也？”曰：“昴、奎用酪，毕用鹿肉，觜用恨及
果，参、牛用醍醐，斗、井、鬼用秔米，华和蜜，柳用乳糜，星
用秔米，乌麻作粥，张用毗罗婆果，翼用煮熟青黑豆，
轸用莠稗饭，角、氐用诸华饭，亢用蜜煮菉豆，房用酒
肉，心危用秔米粥，尾用诸果根作食，箕用尼拘陁皮
汁，女用鸟肉，虚用乌豆汁，室用肉血，壁用肉，娄用大
麦饭，井肉，胃用秔米，乌麻野枣”，列于二十八张金卓
上。曰：“何以知至否也？”曰：“二十八把金椅，用二十八纩
红绵剖松椅上，至则芒头倒，不至则芒头不倒。”如《济》
言，燕之二十六金椅，芒头尽倒，二椅芒头不倒。问曰：
“二宿何不至也。”济曰：“一宿陛下一宿臣。”圣祖疑曰：“卿
欲做朕不难也。”后以事见法。

《杭州府志》：明贝国器，郭溪人，寓居海宁乌鹊桥。有异
术，与铁冠道人俱游白下，同宿。值太祖微行，假榻焉。
因无枕，以斗为枕而寝。国器夜出视天曰：“‘帝星临斗’。
帝遽昂然听之，铁冠曰：‘尚离尺馀也’。帝大惊。”

《龙兴慈记》：圣祖遣高僧拜表上天宫，宗泐沐浴俯伏
神游，三日后返。入奏曰：娄宿现形，俄疽发背崩。一云
上有疾，使访周颠仙于匡卢天池山，颠令遍阅二十
八宿，躔舍皆有人，惟一舍空然无人，一蛟龙垂首流
血，颠云：此世主也。又角亢宿矣。

《明外史方孝孺传》：“孝孺生时，有大星堕其所。幼警敏，
双眸炯炯如电，读书日盈寸，乡人目为‘少韩子’。”
《续已编》：“成化中，星陨于山东莒城县马长史家门中。
初堕地，其光煜煜，而星体腐软，特如粉浆。马家人以
杖抵之，没杖成穴，久而渐坚，乃成一石。”

《藩献记》：“襄陵庄王冲秋，韩宪王第二子也。孝友笃至
过人。母季尝病甚，王吁北辰下，刲股为药以进，母病
顿愈。”

《仰山脞录》：“鄞尚书杨文懿公守陈，在妊时，母梦大星
入怀，及生天庭有黑子状如北斗，人以为异。”

《濯缨亭笔记》：“正德初，彗星扫文昌，台官云应在内阁。
未几，逆瑾出，逐内阁大学士刘建树迁。自是而后，一
时在位九卿台谏无不被其祸。”

王世贞：《游泰山记》“戊午己未间，偕御史段君按部泰
安，从行者佥事王君，约以次日寻山诸胜。淫雨连日
夕不休，凡四日始小息，夜卧倦甚，王君吟苦若寒蝉，
又时时提耳告以所得句，余不胜嬲，强起顾祝，天碧
净如洗，而大星百馀，巨于杯，历历檐角，殆可仰而摘
也。”

《江南通志》：“吴应宾字尚之，少颖异。母孙氏梦星入口
而生。五岁入塾，日诵千言。年十四，博览群书。登万历
丙戌进士，授翰林编修